JAWAPAN
:
Tuan Yang di-Pertua, 
Untuk makluman ahli-ahli Yang Berhormat, pusat jagaan kanak-kanak atau dikenali dengan Taman Asuhan Kanak-kanak (TASKA) merupakan suatu pusat yang menyediakan perkhidmatan penjagaan dan pengasuhan kanak-kanak berumur di bawah empat tahun. 

Jumlah TASKA di tempat kerja yang berdaftar dengan Jabatan Kebajikan Masyarakat (JKM) sehingga kini ialah 128 buah, iaitu:
	Jenis TASKA
	Bilangan (sehingga Mei 2008)

	TASKA di tempat kerja yang dikelolakan oleh jabatan/agensi Kerajaan
	102

	TASKA di tempat kerja yang dikelolakan oleh syarikat swasta
	26


Sumber: Jabatan Kebajikan Masyarakat
Kerajaan telah menyediakan beberapa insentif untuk menggalakkan majikan menubuhkan TASKA di tempat kerja. Bagi TASKA di tempat kerja sektor awam, insentif yang disediakan adalah seperti berikut :-
a. pemberian geran pelancaran one-off untuk menubuhkan TASKA di tempat kerja dalam sektor awam. Geran pelancaran ini telah dinaikkan daripada RM50,000 kepada RM80,000 dan diperluaskan kepada semua jabatan kerajaan mulai 1 Januari 2007; dan

b. subsidi yuran pengasuhan maksimum RM180 sebulan (bagi setiap anak) diberikan kepada anggota perkhidmatan awam yang berpendapatan isi rumah tidak melebihi RM2,000 sebulan untuk membantu mengurangkan beban ibu bapa yang perlu menghantar anak-anak mereka ke TASKA di tempat kerja dalam sektor awam. Had kelayakan RM2,000 telah dinaikkan kepada RM3,000 sebagaimana diumumkan oleh YAB Perdana Menteri dalam ucapan Bajet 2009 pada 29 Ogos yang lepas.

Manakala bagi sektor swasta, insentif yang disediakan adalah pengecualian cukai 10% setahun dalam bentuk pemberian elaun bangunan perindustrian selama 10 tahun bagi pembinaan atau pengubahsuaian bangunan untuk kemudahan TASKA. Kemudahan ini diberi mulai tahun taksiran 1994 lagi. Selain itu, usaha terus dibuat oleh Kementerian ini untuk menggalakkan sektor swasta menyediakan lebih banyak TASKA di tempat kerja ataupun di kawasan kediaman melalui perbincangan dan dialog dengan pihak majikan sektor swasta.

